**קווין-פרינס בואטנג** (בגרמנית: **Kevin-Prince Boateng**; נולד ב-6 במרץ 1987) הוא כדורגלן עבר גרמני-גנאי ששיחק בעמדת החלוץ.

ביוגרפיה
--------

בואטנג נולד בברלין המערבית לאם גרמניה ולאב מגאנה שבאפריקה, וגדל במשפחה בעלת מסורת ספורטיבית: מצד אמו, הוא קרוב משפחה של שחקן הכדורגל הלמוט ראן שהבקיע את שער הניצחון בגמר מונדיאל 1954. שני אחיו של בואטנג, ג'ורג' וג'רום בואטנג (אחיו למחצה מאביו) הם שחקני כדורגל מקצועניים. בואטנג נשוי לדוגמנית מליסה סאטה שהייתה חברתו משך זמן רב.

קריירת מועדונים
---------------

בואטנג החל את הקריירה בקבוצת הנוער של המועדון רייניקנדורפר פישסה.

בגיל שבע עבר בואטנג למחלקת הנוער של הרטה ברלין ובה שיחק 13 שנים, מ-1 ביולי 1994 ועד 31 ביולי 2007. אחרי שהתקדם עד לקבוצה הבכירה של המועדון דרך מחלקות הנוער, שיחק בקבוצת המילואים במשך שתי עונות, ולאחר מכן זומן לסגל הקבוצה הבכירה בעונת 2005–2006. הופעת הבכורה שלו במדי הרטה ברלין הייתה נגד איינטרכט פרנקפורט, בסיבוב השני של העונה, כאשר עלה כמחליף בתחילת המחצית השנייה של המשחק. כבר במשחקו הראשון הראה יכולת טובה, ומאז נשאר בסגל הבכיר של הקבוצה, על אף היותו בן 18 בלבד. בואטנג המשיך במגמת השיפור כאשר שיחק בהרטה ברלין, וערך את הופעת הבכורה שלו בהרכב הפותח במשחק הבונדסליגה נגד בורוסיה מנשנגלדבך, אשר נגמר בתיקו 2-2.

ב-27 ביולי 2006, בואטנג זכה בפרס "מדליית הזהב על שם פריץ ואלטר" ובתואר "הכדורגלן הצעיר הטוב ביותר" לשנת 2006 בגרמניה. בשנת 2005 בואטנג זכה במדליית הארד בתחרות הפרסים על שמו של פריץ ואלטר.

ב-31 ביולי 2007, חתם בואטנג בטוטנהאם הוטספר תמורת סכום של 4.5 מיליון פאונד. ב-3 בנובמבר 2007 ערך בואטנג את הופעת הבכורה שלו בפרמייר ליג במשחק נגד מידלסברו, ולאחר מכן המשיך להיות שחקן הרכב. בעקבות התפטרותו של מאמן טוטנהאם מרטין יול, והחתמתם של מספר שחקנים בעלי שם, בואטנג הוצא מן ההרכב ונאלץ לשחק בקבוצת המילואים של המועדון. בואטנג ערך את הופעת הבכורה שלו תחת המאמן החדש חואנדה ראמוס בניצחון 4–2 על ליברפול בסיבוב הרביעי של גביע הליגה, ואת הופעת הבכורה בעונת 2008/2009 בהפסד הביתי 0–1 לאברטון בנובמבר 2008.

בחלון ההעברות של ינואר 2009 הושאל בואטנג לבורוסיה דורטמונד עד תום העונה. הוא לא זכה להצלחה רבה בבונדסליגה, כיוון שסבל מפציעה וממספר בעיות משמעת למרות יכולת טובה במשחקים שבהם כן שותף. הוא חזר לטוטנהאם לאחר שהנהלת דורטמונד לא הייתה מעוניינת לשלם את המחיר שנדרש תמורת כרטיס השחקן שלו. משחקו האחרון במדי טוטנהאם היה בניצחון 5–1 בגביע הליגה על דונקסטר רוברס ב-26 באוגוסט 2009, לאחר שעלה כמחליף בדקה ה-50 במקום סבסטיאן באסונג.

לפני תחילת עונת 2009/10, הצטרף בואטנג לפורטסמות', וחתם על חוזה לשלוש שנים ב-28 באוגוסט. בואטנג הבקיע את שער הבכורה שלו בהפסד 2–3 לבולטון וונדררס, ובהמשך זכה לדקות משחק רבות מהמאמן פול הארט ובתואר שחקן החודש של פורטסמות' לחודש ספטמבר. ב-17 באוקטובר 2009 הוא הבקיע שער מול קבוצתו הקודמת טוטנהאם הוטספר, בהפסד הביתי של קבוצתו בתוצאה 1–2.

באוגוסט 2010, נרכש על ידי גנואה האיטלקית. גנואה השאילה לאחר מכן את בואטנג למילאן שבסופו של דבר נרכש על ידיה, ושיחק במועדון בהצלחה רבה במשך שלוש עונות, אך רכש תדמית של שחקן בעל בעיות משמעת רבות.

ב-30 באוגוסט 2013 נרכש בואטנג על ידי שאלקה 04 תמורת 10.5 מיליון אירו. בואטנג חתם במועדון לשלוש שנים. בואטנג ערך את הופעת הבכורה שלו בקבוצה ב-1 בספטמבר 2013 נגד באייר לברקוזן בניצחון 0–2. בדצמבר 2015 פקע חוזהו בקבוצה, לאחר שהושבת ממשחק לאורך תקופה ארוכה בגין בעיות משמעת.

ב-5 בינואר 2016 חזר בואטנג למילאן. ב-9 בינואר ערך את הופעתו הבכורה המחודשת בקבוצה בתיקו 1-1 נגד רומא. ב-17 בינואר הבקיע את שערו הראשון המחודש במילאן בניצחון 0–2 על פיורנטינה.

ב-2 באוגוסט 2016 חתם בלאס פאלמס הספרדית. ב-23 באוגוסט הבקיע את שער הבכורה בהופעתו הראשונה בקבוצה, בניצחון החוץ 2–4 על ולנסיה. ב-18 באוגוסט 2017 חתם בואטנג לשלוש שנים באיינטרכט פרנקפורט הגרמנית. בעונת הבכורה שלו בפרנקפורט, 2017/18, זכה בואטנג עם הקבוצה בגביע הגרמני, לאחר ניצחון מפתיע 1–3 בגמר על באיירן מינכן, במשחק בו בואטנג הצטיין.

ב-5 ביולי 2018 חתם בואטנג בססואולו לשלוש שנים.

ב-21 בינואר 2019 הושאל בואטנג לברצלונה עד סוף עונת 2018/2019.

ב-31 ביולי 2019 חתם בואטנג בפיורנטינה לשנתיים תמורת מיליון אירו. ב-24 באוגוסט 2019 הוא ערך את הופעת הבכורה שלו בקבוצה, בהפסד 3–4 לנאפולי. הוא כבש במשחק את שער הבכורה שלו במדי הקבוצה ארבע דקות בלבד לאחר שעלה לשחק כמחליף. ב-31 בינואר 2020 הושאל לבשיקטש עד לתום העונה.

ב-28 בספטמבר 2020 חתם בואטנג במונצה מהליגה האיטלקית השנייה לעונה אחת.
ב-23 ביוני 2021 חזר בואטנג למועדון נעוריו וחתם בהרטה ברלין לעונה אחת.

קריירה בין־לאומית
-----------------

קווין-פרינס בואטנג שיחק מספר פעמים עבור נבחרות גרמניה הצעירות עד גיל 16, עד גיל 19 ועד גיל 21. ב-20 ביולי 2005 כבש שער ממחצית המגרש במשחק אליפות אירופה לנבחרות עד גיל 19 נגד נבחרת יוון, בו ניצחה גרמניה 0–3. השער שכבש במשחק נבחר להיות שער החודש בערוצי הספורט הגרמניים.

לקראת מונדיאל 2006 הציעה נבחרת גאנה לבואטנג לשחק עבורה, אך הוא סירב להצעה. מאמן הרטה ברלין, דיטר הינה, שיבח אותו על סירובו לשחק בנבחרת גאנה ושאיפתו לייצג את גרמניה. אולם, ב-27 במרץ 2007, פורסם בתקשורת הגרמנית כי בואטנג הודיע למאמן הנבחרת הגרמנית יואכים לב, כי החליט לבסוף לשחק עבור נבחרת גאנה.

במונדיאל 2010 שיחק בואטנג במדי נבחרת גאנה, ואף הזדמן לו לשחק נגד אחיו ג'רום, אשר הופיע במדי נבחרת גרמניה. זו הייתה הפעם הראשונה בתולדות המונדיאל שבה שני אחים מייצגים נבחרות שונות ומשחקים זה נגד זה. הם נפגשו שוב במסגרת המונדיאל ארבע שנים מאוחר יותר בברזיל במסגרת משחקי בית ז'. בואטנג לא זומן על ידי מאמן הנבחרת אברהם גרנט לסגל לגביע אפריקה לאומות 2015.

תארים
-----

מילאן
* אליפות איטליה: 2010/2011
* הסופר קאפ האיטלקי: 2011

איינטרכט פרנקפורט
* הגביע הגרמני: 2017/2018

ברצלונה
* אליפות ספרד: 2018/2019

אישיים
* נבחרת העונה של הסרייה א': 2010/2011

קישורים חיצוניים
----------------

ויקישיתוף מדיה וקבצים בנושא **קווין-פרינס בואטנג** בוויקישיתוף
* קווין-פרינס בואטנג, ברשת החברתית אקס (טוויטר)
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* תומר יצחק‏, האיש שהשכיח את קאקה: קווין פרינס בואטנג משגע את מילאן, באתר וואלה!‏, 7 בספטמבר 2011

הערות שוליים
------------

1. ↑  אתר ערוץ הספורט – sport5.co.il, באתר m.sport5.co.il
2. ↑  צמד ושני בישולים לאינסינייה, 4–3 לנאפולי, באתר ערוץ הספורט, 24 באוגוסט 2019
3. ↑  "Kevin-Prince Boateng Beşiktaş'ta". *bjk.com.tr*. 31 בינואר 2020. נבדק ב-31 בינואר 2020. `{{cite web}}`:  (עזרה)
4. ↑  Kevin-Prince Boateng is coming home! | Hertha BSC, www.herthabsc.com, ‏2021-06-23 (באנגלית)
5. ↑  דייוויד מקדונל, Boateng brothers put feud aside to make World Cup history, באתר Mirror Football
6. ↑  גרנט פרסם את סגל גאנה: מונטארי, פרינס-בואטנג ואסיין בחוץ, באתר וואלה!‏, 24 בדצמבר 2014

| **נבחרת גאנה – מונדיאל 2010** |
| --- |
| 1 אג'יי • 
2 סארפיי • 
3 ג'יאן • 
4 פנטסיל • 
5 מנסה • 
6 אנאן • 
7 אינקום • 
8 ג'ונתן • 
9 ד. בואטנג • 
10 אפייה • 
11 מונטארי • 
12 טגואה •
13 א. איו • 
14 אמואה •
15 ורשה •
16 אאורלו •
17 ע. איו •
18 אדייה •
19 אדי •
20 אווסו-אבייה •
21 ק. אסמואה •
22 קינגסון •
23 פרינס •
מאמן: ראייבאץ | גאנהגאנה |

| **נבחרת גאנה – מונדיאל 2014** |
| --- |
| 1 אדמס • 
2 אינקום • 
3 ג'יאן • 
4 אופארה • 
5 אסיין • 
6 אקווה • 
7 אטסו • 
8 אגיימאנג-באדו • 
9 פרינס • 
10 א. איו • 
11 מונטארי • 
12 קווראסי •
13 ג'. איו • 
14 אדומאה •
15 סומאילה •
16 דאודה •
17 ראביו •
18 וואריס •
19 ג'ונתן •
20 אסמואה •
21 בויה •
22 וקאסו •
23 אפול •
מאמן: אפייה | גאנהגאנה |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1022925628
* ISNI: 0000 0003 7915 2965
* LCCN: no2012109824
* VIAF: 257438629
* WorldCat: lccn-no2012109824

 |